Imtella' Mejju 25, 2021 John Cena kellu jitlob appoloġija liċ-Ċiniżi wara li sejjaħ lit-Tajwan bħala pajjiż. L-attur u l-wrestler John Cena ddeskriva lit-Tajwan bħala pajjiż f'intervista li fiha kien qed jirreklama l-film Fast and Furious 9. Dan il-kumment qajjem polemika fiċ-Ċina li tqis lit-Tajwan bħala parti mit-territorju tagħha. John Cena tella' filmat fuq il-mezzi soċjali biex jitlob maħfra. Il-kontroversja bdiet wara li f'intervista qal li t-Tajwan se jkun l-ewwel pajjiż li se jkun jista' jara Fast and Furious 9. Huwa qal li għamel żball u li hu importanti li jgħid li jħobb u jirrispetta liċ-Ċiniżi. Qal li huwa jiddispjaċih ħafna għall-iżball li għamel. Madankollu, mhux kulħadd aċċetta l-appoloġija tiegħu u kien hemm min qal li mhux biżżejjed jitlob skuża u jrid jgħid li t-Tajwan huwa parti miċ-Ċina.